മണ്ണ് നീക്കിയപ്പോള് അസ്ഥികൂടങ്ങള് സ്റ്റാലിന് കൊന്നുതള്ളിയ ആയിരക്കണക്കിന് മനുഷ്യരുടെ അവശിഷ്ടങ്ങള് കണ്ടെത്തി കീവ്: കമ്യൂണിസ്റ്റ് ഏകാധിപതിയായിരുന്ന ജോസഫ് സ്റ്റാലിന്റെ ഭരണകാലത്തു വധിക്കപ്പെട്ടവരുടേതെന്നു കരുതുന്ന അസ്ഥികൂടങ്ങള് കണ്ടെടുത്തു. ആയിരക്കണക്കിന് അസ്ഥികൂടങ്ങളാണ് സോവിയറ്റ് യൂണിയന്റെ ഭാഗവും പിന്നീടു സ്വതന്ത്രരാജ്യവുമായ യുക്രെയ്നിലെ ഒഡേസ നഗരത്തിലെ വിമാനത്താവളത്തിനു സമീപം കണ്ടെത്തിയത്. 1937 39 കാലത്തു കൊല്ലപ്പെട്ടെന്നു കരുതുന്ന 8000ത്തോളം ആളുകളുടെ അസ്ഥികള് ഇവിടെനിന്ന് ലഭിച്ചു. യുക്രെയ്നില് ഇതുവരെ കണ്ടെത്തിയ ഏറ്റവും വലിയ കൂട്ടശ്മശാനങ്ങളില് ഒന്നാണിത്. വിമാനത്താവള വികസനത്തിനായി മണ്ണ് നീക്കം ചെയ്തപ്പോഴാണ് അസ്ഥികൂടങ്ങള് ലഭിച്ചത്. ഖനനം തുടരുന്നതിനാല് അവശിഷ്ടങ്ങള് ഇനിയും കണ്ടെത്തിയേക്കും. സ്റ്റാലിന്റെ കാലത്ത് ഏറെ കുപ്രസിദ്ധി നേടിയ എന്കെവിഡി എന്ന രഹസ്യ പൊലീസ് സേനാവിഭാഗം കൊന്നൊടുക്കിയവരുടേതാണ് അസ്ഥികളെന്നാണ് യുക്രെയ്ന് നാഷനല് മെമറി ഇന്സ്റ്റിറ്റ്യൂട്ട് അധികൃതര് പറയുന്നത്. ഗുലാഗ് എന്നറിയപ്പെട്ട ലേബര് ക്യാംപുകളിലും അല്ലാതെയുമായി സ്റ്റാലിന് 1924 മുതല് 1953 വരെ 15 ലക്ഷത്തിലേറെപ്പേരെ കൊന്നൊടുക്കിയിട്ടുണ്ടെന്നാണു കണക്ക്. ഇതില് വലിയൊരു വിഭാഗം യുക്രെയ്നി വംശജരാണ്.